In nomine sancte et individue Trinitatis, Patris et Filii et Spiritus Sancti, amen. Per hoc presens publicum instrumentum cunctis pateat evidenter quod anno ejusdem millesimo trecentesimo septuagesimo sexto, indictione decima quarta, mensis maii die duodecima, pontificatus sanctissimi in Christo patris ac domini nostri domini Gregorii divina providencia pape undecimi anno sexto, in mei notarii publici et testium subscriptorum ad hoc vocatorum et rogatorum personaliter constitutus discretus vir Durandus Boisson de Edua, jurisperitus, sanus mente licet corpore patiretur, cupiens, ut dicebat, diem infirmitatis extreme provide prevenire, ne mens afflicta langoribus et mortis cogitacione turbata implere valeat minus salubriter quod intendit, et idcirco ne ipsum dies illa de qua nemo certus existit, ymo verius hora mortis, anticipet, vel, quod absit, preveniat intestatum, testamentum suum seu ultimam voluntatem suam fecit et condidit in hunc modum. In primis, animam suam commendavit in manus clementissimi redemptoris, Domini nostri Jhesu Christi, et beate Marie virginis, matris ejus, tociusque curie supernorum, immensam eorum misericordiam, et non judicium, humiliter implorando. Deinde, elegit sepulturam suam in ecclesia Eduensi, si ipsum in Edua contigerit ibidem decedere: et si Parisius decesserit, de hujusmodi sepultura ad voluntatem suorum executorum infrascriptorum voluit ordinari; item, de bonis suis voluit et ordinavit quod ante omnia solvantur funeris expense, et deinde omnia et singula debita sua, forefacta et male extracta, per manus suorum executorum solvantur et restituantur, prout de eisdem per probaciones vel presumpciones quas admittendas duxerint apparebit. Item, de bonis sibi a Deo collatis voluit et ordinavit duo anniversaria perpetuo annis singulis, unum videlicet die tali qua ipsum decedere continget, et aliud in crastinum festi sancti Andree apostoli, in ecclesia Sancti Lazari Eduensis solenniter fieri pro ipsius anime remedio et salute, et quod singulares canonici, sacerdotes et choriales qui dictis anniversariis in ipsa ecclesia presentes fuerint, percipiant prebendam panis et vini, ut est moris, et pro hiis faciendis et complendis assignavit et obligavit ista que secuntur: videlicet domum suam de Edua, in qua ipse morabatur; curtile retro domum eamdem existens; curtile suum in Brolio, juxta pratum de Brolio; molendina sua de Brolio et de Mabris, sita retro civitatem Eduensem; terram suam de Sussello, retro muros de Marchaudo Eduensi; unum bichetum frumenti redditus quem debet Paqueta des Arpeneaux; unum bichetum frumenti redditus quem debet Johannes Paquaux, et vineas suas de Sampigneyo et de Volenayo: ita tamen quod prius assignatis per predictos executores suos, quorum consciencias voluit super hoc onerari, dictis duobus anniversariis in pane et vino solvendis in terminis prelibatis, de residuo quod supererit ex premissis tot missas celebrari faciant iidem executores quot celebrari poterunt pro ipsius testatoris anime remedio et salute. Item, legavit ecclesie religiosorum Sancti Simphoriani Eduensis unum francum auri annui et perpetui redditus supra domum suam sitam supra pontem de Nolayo, et decem solidos reddituales qui debentur supra grangiam suam de dicto loco, una cum alia parte dicte grangie et dimidio jornali terre site in finagio de Nolayo juxta terram ipsorum religiosorum, et partitur cum eisdem, pro tribus anniversariis pro ipso testatore perpetuo annis singulis: primo scilicet certa die post festum beati Simphoriani, secundo in tali die qua ipse decesserit, et tercio in crastino dominice de Quasimodo, in dicta ecclesia solenniter celebrandis. Item, legavit residuum bonorum suorum, existencium apud Noulayum, Henryco Le Roier et ejus sororio, et insuper medietatem bonorum suorum mobilium, remotis frumento suo et aliis debitis ac duabus archis quas habet in domo sua, una existente in domo sua subtus gradus camere ipsius testatoris. Item, voluit et precepit quod dicti executores solvant domino Johanni de Bouteria sex viginti francos quos dictus testator recepit ab ipso domino Johanne supra domum suam, prout plenius continetur in litteris obligatoriis super hoc confectis. Insuper dictus testator asseruit quod si dictus dominus Johannes aliquid aliud vellet petere, dictus Regnaudus de Crisseyo, canonicus Eduensis, habet litteras quittatorias penes se a predecessoribus suis, et oneravit executores suos et eorum conscienciam ut Michetum Galvain et Alisonam, ejus uxorem, faciant ipsis executoribus reddi compotum de redditibus predictorum molendinorum que tenuerunt, ut dicitur, a decem octo annis citra, et nullum inde compotum reddiderunt. In residuo autem omnium bonorum suorum prenominatus testator constituit heredes suos omnes illos et illas qui de jure vel consuetudine debent sui heredes esse. Hujus autem testamenti seu ultime voluntatis executores suos fecit, nominavit, constituit et assumpsit venerabiles et discretos viros dominos Amelium de Orgeleto et Regnaudum de Crisseyo, canonicos Eduenses, Thomam Frontaudi et Hugonem Boisserandi, quo ad bona mobilia et immobilia dicti testatoris in partibus Eduensibus consistencia et alia ubicunque, excepto quod si contingat ipsum mori Parisius quo ad bona sua mobilia Parisius existencia, constituit, nominavit et fecit executorem suum venerabilem et discretum virum magistrum Hugonem Charbonelli, jurisperitum, canonicum Belvacensem, volens et precipiens idem testator quod dictus magister Hugo de bonis ipsius testatoris Parisius existentibus obsequia sua faciat et de dictis bonis ordinet totaliter et disponat prout sue discrecioni visum fuerit expedire pro testatoris ejusdem anime remedio et salute. Dedit eciam dictus testator predictis executoribus suis plenam et liberam potestatem et mandatum speciale agendi, etc. Acta fuerunt hec Parisius, in domo ad signum Poti Stagney, in vico Regine Sicilie, anno, indictione, mense, die et pontificatu predictis, presentibus venerabilibus et discretis viris magistro Girardo Leporis, medico de Sinemuro in Auxeto, domino Guillermo Grangerii, presbitero, curato de Taigneria, studenti Parisiensi, Perrino Quoquardi de Borbonio Larchembaut, clerico Eduensis et Bituricensis diocesis, qui erant presentes quando dictus testator omnia et singula supradicta ab ore suo proprio diceret et ordinaret, et post ea presentibus dominis Philippo de Arbosio, curato de Sarrogio, Johanne de Bouteria, presbiteris, Johanne Fabri de Sancto Gengulpho et Gauffrido Boneti, dicti loci, clericis Bisuntinensis, Eduensis et Matisconensis diocesis, vocatis, etc.